สังคมข่าวหุ้น
*จังหวะเข้าซื้อหุ้น
11 ธ.ค. 2562

เกียรติก้อง ว่องไวยากร
*จังหวะเข้าซื้อหุ้น
*สถาบันเทขายหุ้นออกมาอย่างต่อเนื่อง หาเงินไปรับไถ่ถอน LTF ที่กำลังจะหมดอายุในปีนี้ ถือเป็นจังหวะเข้าซื้อ เพราะปีหน้ากองทุน SSF จะเข้ามาแทน ก็ต้องเก็บหุ้นเข้าพอร์ตตั้งแต่ต้นปี โอกาสที่หุ้นจะรีบาวด์มีสูง ส่วนสถานการณ์ต่างประเทศยังไม่ชัดเจน หากทรัมป์กับจีนคุยกันลงตัว ปีหน้าทั้งเศรษฐกิจ ตลาดหุ้น ก็ฟื้นตัว แนวรับ 1,545 จุด แนวต้าน 1,560 จุด
*ขัตติยา อินทรวิชัย กรรมการผู้จัดการ ธนาคารกสิกรไทย หรือ KBANK ยืนยันแบงก์ชาติคุมค่าฟีไม่กระทบ ที่ผ่านมาเก็บไม่เกินจริงอยู่แล้ว ปีหน้าลุยเพิ่มรายได้ค่าธรรมเนียมผ่านขายประกันและกองทุนรวม ชดเชยกลุ่มเอสเอ็มอี ส่วนโบรกฯ มองว่าราคาหุ้นลงมารับข่าวมากแล้ว เป้าหมาย 145 บาท
*นักลงทุนสถาบัน จากเอเชีย และยุโรป แห่จองซื้อหุ้นกู้ TMB ของปิติ ตัณฑเกษม ประธานเจ้าหน้าที่บริหาร ธนาคารทหารไทย ปลื้มยอดขายหุ้นกู้ด้อยสิทธิสกุลดอลลาร์สหรัฐฯ ที่นับเป็นเงินกองทุนชั้นที่ 1 ทะลุ 2.5 พันล้านดอลลาร์สหรัฐ จากยอดจัดสรรจริง 400 ล้านดอลลาร์ กดดอกเบี้ยเหลือ 4.90% ประหยัดไปได้ 0.35% จากที่คาดไว้ ตามแผนการจัดหาเงินทุนเพื่อเข้าซื้อหุ้นธนาคารธนชาต รวมทั้งเป็นฐานเงินทุนระยะยาว เพื่อเสริมสร้างความแข็งแกร่งด้านเงินทุนของธนาคารภายหลังการรวมกิจการ
*ชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ บมจ.ปตท. (PTT) ไม่สนเข้าร่วมประมูลซื้อกิจการเทสโก้ในไทย เนื่องจากปตท.ไม่มีความถนัดในการบริหารจัดการ แม้เคยสนใจจะเข้าร่วมประมูลซื้อกิจการห้างค้าปลีกคาร์ฟูร์ ขอลุยพีทีทีโออาร์ดีกว่า คาดว่าจะยื่นแบบแสดงรายการข้อมูล เสนอขายหุ้นให้กับประชาชนทั่วไปครั้งแรก (IPO) หรือไฟลิ่ง ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในช่วงครึ่งแรกของปี 2563
*คิง เพาเวอร์ ดิวตี้ฟรี เข้าชิง สิทธิประกอบกิจการจำหน่ายสินค้าปลอดอากร (ดิวตี้ฟรี) สนามบินดอนเมืองเพียงรายเดียว ไร้เงาเดอะมอลล์ กรุ๊ป วิชัย บุญยู้ รองกรรมการผู้อำนวยการใหญ่ สายงานพัฒนาธุรกิจและการตลาด บมจ.ท่าอากาศยานไทย หรือ AOT ประมูลต่อได้แม้จะมีผู้ยื่นซองเพียงรายเดียว ตามระเบียบการประมูลสามารถให้เดินหน้าประมูลต่อได้ พื้นที่บริหารสนามบินดอนเมือง 1,880 ตารางเมตร และจะได้รับสิทธิบริหารพื้นที่ดอนเมืองเฟส 3 ด้วย ทั้งนี้ สิทธิบริหารจะเริ่ม 1 ต.ค. 2565-31 มี.ค. 2576
*กูรูเพิ่มน้ำหนักลงทุนหุ้น KCE โบรกฯ เพิ่มน้ำหนักลงทุนหุ้นกลุ่มอิเล็กทรอนิกส์ หลังตลาดเซมิคอนดักเตอร์ฟื้น จากการเข้าสู่วัฏจักรขาขึ้นของตลาดเซมิคอนดักเตอร์ที่ได้ผ่านจุดต่ำสุดไปแล้วในช่วงครึ่งแรกของปี 2562 และจะฟื้นตัวในช่วงครึ่งหลังของปีนี้ โดยยอดขายเซมิคอนดักเตอร์ทั่วโลกในเดือนตุลาคม 2562 รวมอยู่ที่ 3.66 หมื่นล้านดอลลาร์สหรัฐ ปรับเพิ่มขึ้นต่อเนื่อง (MoM) ยอดขายเครื่องจักรที่ใช้ในอุตสาหกรรมเซมิคอนดักเตอร์ในทวีปอเมริกาเหนือในเดือนตุลาคม 2562 ทำสถิติสูงสุดใหม่ของปี 2562 แม้ไม่ใช่ช่วงไฮซีซั่น ราคาพื้นฐาน 17.50 บาท
*SABINA ของนางสาวพิชชา ธนาลงกรณ์ ประธานเจ้าหน้าที่บริหารการตลาด บริษัท ซาบีน่า เดินหน้าเจาะกลุ่มลูกค้าวัยรุ่น นักเรียน นักศึกษา และกลุ่มคนวัยทำงานที่รักแฟชั่นแนวสตรีท คว้าตัว “เนะ-อโณทัย นิรุตติเมธี” ศิลปินสาวสายสตรีทอาร์ต ที่รู้จักในวงการศิลปะภายใต้ชื่อ “อะโนะ” (ANO) ศิลปินนักกราฟิกดีไซน์ นักวาดภาพประกอบ และวาดกำแพง ที่เคยจัดนิทรรศการโชว์ผลงานทั้งในประเทศและต่างประเทศ ร่วมสร้างสรรค์ชุดชั้นในสุดชิคในคอลเลคชั่น Sabina x ANO Collection ที่มีสีสันจัดจ้านมากที่สุดเท่าที่เคยมีมา พร้อมเดินหน้าทำตลาดออนไลน์ ด้วยการผนึกความร่วมมือกับ Shopee ผู้นำแพลตฟอร์มอีคอมเมิร์ซในเอเชียตะวันออกเฉียงใต้และไต้หวัน ส่งชุดชั้นใน Limited Edition รุกตลาดออนไลน์ ขยายฐานลูกค้าในกลุ่มประเทศอาเซียน ทั้งไทย เวียดนาม และฟิลิปปินส์
*TTCL ของฮิโรโนบุ อิริยา ประธานกรรมการ บริษัท ทีทีซีแอล ราคาน่าจับจอง รับไตรมาสที่ 4 ที่จะมีการบันทึกกำไรจากการขายหุ้นโรงไฟฟ้า และยังรับผลดีจากการชะลอมาตรฐานบัญชี TAS32 หุ้นกู้ชั่วนิรันดร์ไปอีก 3 ปี คาดว่าต้นปีหน้างานที่ประมูลไว้จะทยอยเข้ามา และมีแผนจะก่อสร้างโรงงาน Torrefied Biomass Pellet ผลิต Black Pellet ซึ่งเป็นเชื้อเพลิงสำหรับโรงไฟฟ้าเพื่อส่งออกไปญี่ปุ่นและยุโรป อีก 3 โรงภายในปี 2564 ใช้เงินลงทุนโรงละประมาณ 1,500 ล้านบาท รวม 3 โรงใช้เงินลงทุนราว 4,500 ล้านบาท โดยโรงงานแห่งแรก คาดว่าจะเดินเครื่องได้ประมาณต้นปี 2564 นี้
*สารัชถ์ รัตนาวะดี กรรมการและประธานเจ้าหน้าที่บริหาร บมจ.กัลฟ์ เอ็นเนอร์จี ดีเวลลอปเมนท์ หรือ GULF ปาดหน้าหมอเสริฐ ขึ้นแท่นเศรษฐีหุ้นเบอร์หนึ่งของไทย ประจำปี 2562 รวม 120,960 ล้านบาท รวยเพิ่มขึ้น 63,315 ล้านบาท หรือ 109.84% ซึ่งหุ้นที่นายสารัชถ์ถือครองมีเพียง 1 บริษัทคือ GULF โดยถือหุ้นสูงเป็นอันดับ 1 ในสัดส่วน 35.44% ส่วนหมอเสริฐ แชมป์เก่า เจ้าของกลุ่มโรงพยาบาลกรุงเทพและสายการบินบางกอกแอร์เวย์ส ถือครองหุ้นมูลค่ารวม 66,110.64 ล้านบาท รวยลดลง 11,018.68 ล้านบาท หรือ 14.29%